តំណាងរាស្រ្ត​និង​ជា​បង​ប្រុស​នាយករដ្ឋមន្ត្រី ស្លាប់​ដោយ​សារ​គាំង​បេះដូង
លោក ហ៊ុន ណេង ជា​អ្នក​នយោបាយ​ជើង​ចាស់​មួយ​រូប ធ្លាប់​កាន់​មុខ​តំណែង​ជា​អភិបាល​ខេត្ត​កំពង់ចាម និ​ង​អភិបាល​ខេត្ត​ស្វាយរៀង។
ភ្នំពេញ — លោក ហ៊ុន ណេង បងប្រុសបង្កើតរបស់លោកនាយករដ្ឋមន្ត្រី ហ៊ុន សែន និងជាតំណាងរាស្រ្តខេត្តកំពង់ចាមមួយរូប បានស្លាប់ កាលពីថ្ងៃព្រហស្បតិ៍ ទី៥ ខែឧសភា ឆ្នាំ២០២២ ក្នុងអាយុ៧២ឆ្នាំ។ ក្រុមគ្រួសាររបស់លោក ហ៊ុន ណេង បានលើកឡើងថាលោកស្លាប់ដោយសារគាំងបេះដូង។ លោក ហ៊ុន ណេង ជាអ្នកនយោបាយជើងចាស់មួយរូប ធ្លាប់កាន់មុខតំណែងជាអភិបាលខេត្តកំពង់ចាម និងអភិបាលខេត្តស្វាយរៀង។ លោក ហ៊ុន ណេង បានចូលនិវត្តន៍ក្នុងឆ្នាំ២០១៣ ប៉ុន្តែលោកបានឈរឈ្មោះជាប់ឆ្នោតជាអ្នកតំណាងរាស្ត្រមណ្ឌលខេត្តកំពង់ចាមរបស់គណបក្សប្រជាជនកម្ពុជា និងត្រូវបានជ្រើសរើសតាំងជាសមាជិកគណៈកម្មាធិការ អចិន្ត្រៃយ៍រដ្ឋសភា និងជាប្រធានគណៈកម្មការមហាផ្ទៃ ការពារជាតិ និងមុខងារសាធារណៈនៃរដ្ឋសភាជាតិ។ អ្នកនាំពាក្យគណបក្សប្រជាជនកម្ពុជា លោក សុខ ឥសាន បានរៀបរាប់ប្រវត្តិលោក ហ៊ុន ណេង ថាជាបុគ្គលសាមញ្ញ និងចូលចិត្តរាប់អានជាមួយកសិករ កម្មករ និងអ្នកស្រែចម្ការ។ លោកបានចាត់ទុកលោក ហ៊ុន ណេង ថាជា«ឥស្សរជនមានគុណសម្បត្តិធំធេង»សម្រាប់ប្រទេសជាតិ។ លោកប្រាប់វីអូអេនៅថ្ងៃសុក្រនេះថា៖ «គាត់ជាក្រុមគ្រួសារមេដឹកនាំថ្នាក់ប្រទេសជាតិ អ៊ីចឹងគាត់ក៏បានរួមចំណែកយ៉ាងសំខាន់ក្នុងការកសាងអភិវឌ្ឍប្រទេសជាតិ តាមលទ្ធភាព សមត្ថភាពរបស់លោក ជាពិសេសលោកធ្វើការតាំងពីថ្នាក់មូលដ្ឋាន រហូតដល់ថ្នាក់កណ្តាល»។ ចំណែកលោកនាយករដ្ឋមន្រ្តី ហ៊ុន សែន ដែលត្រូវជាប្អូនប្រុសរបស់លោក ក៏បានបង្ហោះសារមួយនៅលើគណនីហ្វេសប៊ុកផ្ទាល់ខ្លួនរបស់លោកថា៖ «បងប្អូនយើងបែកគ្នាដោយពុំបានលាគ្នា និងនិយាយជាមួយគ្នាសូម្បីមួយម៉ាត់។ បែកគ្នាលើកនេះបែកជារៀងរហូតហើយមិនអាចជួបគ្នាវិញបានទេ»។ ក្រៅពីលោក ហ៊ុន ណេង លោកនាយករដ្ឋមន្រ្តី ហ៊ុន សែន មានបងប្រុសនៅរស់ គឺលោក ហ៊ុន សាន ដែលជាទីប្រឹក្សាក្រសួងសាធារណការ និងដឹកជញ្ជូន និងប្អូនស្រីបីនាក់ទៀត គឺអ្នកស្រី ហ៊ុន សេងនី អ្នកស្រី ហ៊ុន ស៊ីណាត និងអ្នកស្រី ហ៊ុន ប៊ុនធឿន។ នៅតាមបណ្តាញសង្គមហ្វេសប៊ុក គេក៏ឃើញមានមន្ត្រីជាន់ខ្ពស់ក្នុងជួររដ្ឋាភិបាល និងតាមក្រសួងស្ថាប័នរដ្ឋ បានបង្ហោះសារសោកស្តាយ និងរំលែកទុក្ខដល់ក្រុមគ្រួសារលោក ហ៊ុន ណេង ផងដែរ។ លោក កឹម សុខា អតីតប្រធានគណបក្សសង្រ្គោះជាតិ ក៏បានផ្ញើសារជូនទៅនាយករដ្ឋមន្ត្រី ហ៊ុន សែន ដែលជាប្អូនប្រុសបង្កើតរបស់លោក ហ៊ុន ណេង ដោយចូលរួមរំលែកទុក្ខចំពោះមរណភាពនេះ។ លោក ហ៊ុន សែន ក៏បានផ្ញើសារថ្លែងអំណរគុណដល់លោក កឹម សុខា វិញ ដែលសារនេះត្រូវបានសារព័ត៌មានស្និទ្ធរដ្ឋាភិបាល ។ មន្ត្រីសម្របសម្រួលសមាគមការពារសិទ្ធិមនុស្សអាដហុក ប្រចាំខេត្តកំពង់ចាម អ្នកស្រី ធីម ណារិន បានកត់សម្គាល់ថាលោក ហ៊ុន ណេង មិនដែលមានរឿងអាស្រូវណាមួយឡើយនៅក្នុងខេត្តកំពង់ចាម។ អ្នកស្រីបញ្ជាក់ថា៖ «យើងឃើញថាសមាជិកសមាជិកា តែងតែគោរព និងស្រឡាញ់គាត់។ ហើយគាត់ក៏ចូលរួមកសាងសមិទ្ធផលក្នុងខេត្តហ្នឹង រៀបចំហេដ្ឋារចនាសម្ព័ន្ធក្នុងខេត្តធ្វើឱ្យមានសោភណ្ឌភាពអីដែរ សហការជាមួយអភិបាលខេត្តក្រោយៗទៀត...»។ លោក ហ៊ុន ណេង មានកូន៥នាក់ ប្រុស៣ ស្រី២។ កូនៗរបស់លោកត្រូវបានសាធារណជនស្គាល់ ដែលពួកគេ គឺអ្នកជំនួញរកស៊ីធំៗក្នុងប្រទេសកម្ពុជា ហើយអ្នកខ្លះបានទិញផ្ទះនៅក្រៅប្រទេស និងមានសញ្ជាតិស៊ីប ដែលជាប្រទេសមួយនៅអឺរ៉ុប។ នេះបើតាមសេចក្តីរាយការណ៍របស់សារព័ត៌មានបរទេសកាលពីកន្លងទៅ។ កូនរបស់លោក ហ៊ុន ណេង រួមមាន លោក ហ៊ុន ស៊ាងហេង អ្នកស្រី ហ៊ុន គឹមឡេង លោក ហ៊ុន តូ អ្នកស្រី ហ៊ុន ចាន់ធូ អ្នកស្រី ហ៊ុន ចាន់ថា និងលោក ហ៊ុន តុលា។ លោកមានភរិយានៅរស់ គឺអ្នកស្រី លាង វួចឆេង។ អ្នកស្រី ហ៊ុន គឹមឡេង និងស្វាមីរបស់អ្នកស្រី គឺលោក នេត សាវឿន អគ្គស្នងការនគរបាលជាតិ ព្រមទាំងកូនៗ ទទួលបានសញ្ជាតិស៊ីប កាលពីឆ្នាំ២០១៧។ នេះបើតាមសេចក្តីរាយការណ៍របស់សារព័ត៌មាន Reuters កាលពីកន្លងទៅ។ ចំណែកលោក ហ៊ុន តូ ក៏ជាអ្នកជំនួញម្នាក់ ដ៏ល្បីឈ្មោះ ក្នុងប្រទេសកម្ពុជាផងដែរ។ គួរបញ្ជាក់ថាសពរបស់លោក ហ៊ុន ណេង ត្រូវតម្កល់ធ្វើបុណ្យនៅគេហដ្ឋានរបស់លោក ក្នុងក្រុងកំពង់ចាម ហើយនឹងត្រូវបញ្ចុះនៅវត្តសុវណ្ណគិរីរតនៈ ក្នុងខេត្តកំពង់ចាម ដែលជាស្រុកកំណើតរបស់លោក នៅថ្ងៃទី៩ ខែឧសភា ឆ្នាំ២០២២។ នេះបើតាមក្រុមគ្រួសារ៕